Diari Oficial de la Generalitat Valenciana


Sumari del DOGV 9752, del 26-12-2023 (2023/12787)

ORDRE 2/2023, de 21 de desembre, de la Conselleria de Justícia i Interior, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2024.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9752

Data del DOGV
:   26-12-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/12565


Data del document
:   21-12-2023

Organisme emissor
:   Conselleria de Justícia i Interior

Tipus de document
:   Ordre

Anàlisi jurídica

 Descriptors 

:   * Conselleria de Justícia i Interior
    * espectacle esportiu
    * espectacles
    * espectacle d'animals
    * legislació

ORDRE 2/2023, de 21 de desembre, de la Conselleria de Justícia i Interior, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2024.  
 [2023/12729]  
Índex  
Preàmbul  
Article 1. Objecte i àmbit d'aplicació  
Article 2. Horari general  
Article 3. Obertura i inici  
Article 4. Sessions destinades a persones menors d'edat  
Article 5. Espectacles i activitats realitzats en ocasió de festes populars, en via pública o en espais oberts i per als cicles d'interés cultural i turístic  
Article 6. Sales de bingo, casinos i sales de joc  
Article 7. Establiments annexos a altres instal·lacions principals  
Article 8. Bous al carrer  
Article 9. Concessió d'horaris excepcional pels ajuntaments  
Article 10. Horaris per a concerts i espectacles de música amb presència de persones menors de 16 anys  
Article 11. Horaris per a actuacions musicals en horari diürn  
Article 12. Horaris de concerts i activitats culturals realitzats en establiments amb llicència diferent de la de sala de concerts  
Article 13. Ampliació i reducció d'horaris per la Generalitat  
Article 14. Horari d'espectacles o activitats declarats compatibles  
  
Article 15. Horari d'espectacles o activitats extraordinaris  
Article 16. Horari d'espectacles o activitats realitzats en establiments amb llicència no prevista en la normativa d'espectacles  
Article 17. Horari de les terrasses  
Article 18. Horari dels establiments o recintes multiusos  
Article 19. Cartell horari  
Article 20. Règim sancionador  
Disposició addicional única. Regla de no despesa  
Disposició derogatòria única. Pèrdua de vigència i derogació normativa  
Disposició final única. Entrada en vigor  
  
  
PREÀMBUL  
  
La Llei 14/2010, de 3 de desembre, d'espectacles públics, activitats recreatives i establiments públics, atribuïx a una orde de la conselleria competent la fixació dels horaris que regiran en el seu àmbit durant un exercici determinat. En concret, este caràcter anual es justifica en la constant evolució i el desenvolupament progressiu d'este àmbit i en la necessitat d'adaptació que només una norma àgil i de fàcil tramitació pot oferir com a resposta.  
L'Orde 32/2022, de 7 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2023, introduïx com a novetat la integració de les sales de concerts en el grup A de l'article 2.1, de manera que es permet que l'última actuació tinga lloc a partir de les 01.05 hores i fins que finalitze, respecte als locals esmentats en l'últim paràgraf de l'epígraf 2.7 del catàleg de l'annex de la Llei 14/2010, als quals se'ls va afegir la possibilitat de programació d'esdeveniments, es va establir la possibilitat d'efectuar estes activitats si bé integrant-les en el seu horari general i els denominats escape room van ser integrats en el grup D.  
  
Després d'haver-se introduït els canvis assenyalats i atés el bon funcionament i aplicabilitat que l'orde de l'anualitat 2023 ha tingut, la present orde constituïx una norma de consolidació d'aquells canvis mantenint les disposicions relatives als horaris dels espectacles, activitats i locals oberts a la concurrència pública sense incorporar altres variacions.  
D'una altra banda, la present orde es justifica d'acord amb els principis establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques; això és, els principis de necessitat, eficàcia, proporcionalitat, seguretat jurídica, transparència i eficiència.  
En primer lloc, resulta imprescindible que una norma preveja un règim d'ordenació dels horaris dels espectacles, activitats i establiments, ja que això contribuïx a vertebrar i a distribuir el temps dedicat al treball i a l'oci, així com a coadjuvar a respectar els drets dels veïns al descans. Una norma que regule l'esmentada comesa i que, al seu torn, incorpore un règim sancionador en cas d'incompliments, pressuposa una aposta pel desplegament i per la necessària atenció a la normativa en vigor.  
  
Així mateix, esta orde és una norma sectorial que, atenent els drets i obligacions de les persones usuàries i titulars i persones organitzadores d'espectacles i activitats, plasma un mínim d'actuació que s'integra en el conjunt de facultats i deures derivats de la llei i el reglament d'espectacles vigents.  
Finalment, esta norma evita incorporar obligacions que excedisquen el seu marc específic, a l'efecte d'eludir conseqüències que repercutisquen en altres regulacions alhora que s'assegure, per raons òbvies, un àmbit de certesa indubtable per a tots els seus destinataris.  
Per tot el que s'ha exposat, d'acord amb el que es disposa en l'article 35 de la Llei 14/2010, en relació amb l'article 37 de la Llei 5/1983, de 30 de desembre, del Consell, l'article 4 del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, oïda la Comissió d'Espectacles Públics, Activitats Recreatives i Activitats Socioculturals de la Comunitat Valenciana, en la reunió del dia 13 de novembre de 2023, d'acord amb l'informe de l'Advocacia General de la Generalitat i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit d'aplicació  
Esta orde té per objecte establir, per a l'any 2024, l'horari general d'obertura i de tancament dels espectacles públics, activitats recreatives, activitats socioculturals i establiments públics, inclosos en l'àmbit d'aplicació de la Llei 14/2010, de 3 de desembre, i la normativa que la desplega.  
  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives, activitats socioculturals i establiments públics podran exercir la seua activitat dins dels horaris establits com d'obertura i tancament per a cadascun d'estos en els apartats següents, d'acord amb els epígrafs del Catàleg de l'annex a la Llei 14/2010:  
 Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics  
Teatres  
Amfiteatres  
Auditoris  
Sales multifuncionals  
Espectacles circenses  
Sales d'arts escèniques  
Sales de concerts  
 Grup B. Obertura: 12.00 hores; tancament: 03.30 hores.  
Cafés teatre  
Cafés concert  
Cafés cantant  
Pubs i karaokes  
Establiments d'exhibicions de contingut eròtic  
 Grup C. Obertura: 08.00 hores; tancament: 01.00 hores.  
Sales recreatives de màquines tipus A  
 Grup D. Obertura: 09.00 hores; tancament: 01.00 hores.  
Espectacles taurins  
Sales de conferència  
Museus i sales d'exposicions  
Corrals de prova  
Pistes de patinatge  
Parcs d'atraccions  
Parcs temàtics  
Establiments de joc d'estratègies amb armes simulades  
Escape rooms  
Sales socioculturals Estos establiments podran oferir actuacions musicals en directe i altres de caràcter cultural en horari diürn. S'entendrà per horari diürn el que discórrega entre l'hora d'obertura i les 22.00 hores.  
 Grup E. Obertura: 09.00 hores; tancament: 24.00 hores.  
Parcs aquàtics  
Ludoteques amb les limitacions que establix l'apartat 2 de l'article 12, en la modificació que aplica la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació.  
 Grup F. Obertura: 10.00 hores; tancament: 24.00 hores.  
Escoles taurines  
Cibersales i similars  
 Grup G. Obertura: 10.00 hores; tancament: 01.00 hores.  
Activitats recreatives (pistes de bitles i billars)  
 Grup H. Obertura: 06.30 hores; tancament: 01.00 hores.  
Pavellons esportius  
Camps d'esport i estadis  
Piscines esportives  
Piscines d'esbarjo o polivalents  
Altres instal·lacions esportives  
Gimnasos com a excepció a este horari general, els gimnasos oberts a la concurrència pública, quan estiga acreditada la deguda insonorització del seu local d'acord amb la normativa sectorial en vigor, podran obrir a les 06.00 hores. Este horari podrà ser objecte de reducció d'acord amb el que indica l'article 12 d'esta orde en el supòsit d'incompliment de la normativa sobre contaminació acústica.  
  
 Grup I. Obertura: 17.00 hores; tancament: 07.30 hores.  
Sales de festa  
Discoteques  
Sales de ball  
 Grup J. Obertura: 06.00 hores; tancament: 01.30 hores.  
Cibercafé  
Restaurants  
Café, bar  
Cafeteries  
 Grup K. Obertura: 08.00 hores; tancament: 03.00 hores.  
Restaurants, cafés, bars i cafeteries que se situen en establiments considerats com a botigues de conveniència  
 Grup L. Obertura: 10.00 hores; tancament: 03.30 hores.  
Salons de banquets  
 Grup M. Obertura: 09.00 hores; tancament: 22.00 hores.  
Zoològics  
Aquaris  
Safari-park  
 Grup N. Obertura: 09.00 hores; tancament: 02.30 hores.  
Sales polivalents  
 Grup O. Obertura: 12.00 hores; tancament: 02.30 hores.  
Sala lounge.  
2. Els espectacles públics, activitats recreatives, activitats socioculturals i establiments públics amb un horari que no estiga recollit expressament en l'apartat anterior tindran el que els corresponga per analogia amb uns altres que sí que estiguen previstos en funció del contingut o objecte que es desenvolupe. Tant en l'esmentat supòsit, com en el cas de no resultar aplicable l'aplicació analògica, l'òrgan autonòmic competent en matèria d'espectacles determinarà, d'ofici o a instància de part, l'horari corresponent a través d'una resolució motivada, podent atendre la petició de la persona interessada si esta s'haguera produït.  
  
3. L'horari dels establiments que se situen en domini públic maritimoterrestre, inclòs el situat en zona portuària, i que tinguen activitats hostaleres i de restauració (epígraf 2.8 del Catàleg de l'annex de la Llei 14/2010), podran tindre un horari d'obertura i tancament fixat entre les 10.00 i les 03.00 hores sempre que l'Ajuntament de la localitat al terme municipal de la qual aquells s'emplacen així ho considere mitjançant una declaració expressa. Esta resolució haurà de ser comunicada a la conselleria competent als efectes procedents. En el cas que no es faça ús d'esta ampliació, els establiments esmentats tindran l'horari d'obertura i tancament que els corresponga d'acord amb l'apartat 1.  
4. Els espectacles, establiments públics i activitats recreatives i socioculturals inclosos en l'àmbit d'aplicació d'esta orde podran prolongar l'horari de tancament durant el dia de Nit de Cap d'Any / Dia de Cap d'Any durant noranta minuts sobre l'establit en l'apartat 1.  
5. Els espectacles, establiments públics i activitats recreatives i socioculturals inclosos en l'àmbit d'aplicació d'esta orde podran prolongar l'horari de tancament durant seixanta minuts sobre l'establit en l'apartat 1 d'este article, en les següents dates:  
 Dia 5 de gener, Nit de Reis.  
 Dia 8 d'octubre, vespra del Dia de la Comunitat Valenciana, 9 d'octubre.  
 Dia 24 de desembre, Nit de Nadal.  
 Dia 31 d'octubre, vespra del dia 1 de novembre.  
  
Article 3. Obertura i inici  
1. L'antelació amb què els establiments hauran d'estar oberts abans que s'inicien els espectacles públics inclosos en el grup A de l'article 2.1 d'esta orde serà, com a mínim, de quinze minuts i, com a màxim, de trenta minuts. Esta circumstància la donarà a conéixer la persona o entitat organitzadora de l'espectacle mitjançant els cartells anunciadors d'este.  
Els locals destinats als espectacles de café teatre, café concert i café cantant quan realitzen actuacions en directe que s'inicien a una hora que coincidisca amb la d'obertura general establida en el grup B de l'article 2.1 d'esta orde obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
2. Per a la celebració d'espectacles públics o activitats recreatives i socioculturals en establiments, recintes, instal·lacions o llocs oberts al públic no previstos en el paràgraf anterior, l'obertura d'estos, en funció de l'aforament màxim autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
 De 15.000 a 35.000 persones d'aforament autoritzat, 2 hores.  
 De 35.000 a 75.000 persones d'aforament autoritzat, 3 hores.  
 Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris o aquells que siguen autoritzats pels ajuntaments d'acord amb el que indica la normativa d'espectacles, quan tinguen lloc en els indicats establiments, recintes, instal·lacions o llocs oberts al públic esta antelació s'ampliarà, com a mínim, durant una hora més.  
3. Sense perjudici del que s'indica en els apartats anteriors, i a l'efecte, sobretot, d'evitar cues, agrupacions o aglomeracions de persones, l'organització d'espectacles o activitats o la persona titular d'un establiment públic podrà ampliar el temps que hi haja entre l'obertura al públic i l'inici o el funcionament d'aquells sobre el previst en este precepte. S'haurà de comunicar esta ampliació i se n'haurà d'informar, de manera que siga coneguda pels seus destinataris de manera inequívoca, i també, si és procedent, s'haurà de remetre a l'òrgan administratiu competent perquè autoritze l'esdeveniment de què es tracte.  
  
Article 4. Sessions destinades a persones menors d'edat  
Els locals que hagen obtingut autorització per a la celebració de sessions especials dirigides a persones menors d'edat podran iniciar l'activitat o espectacle a partir de les 17.00 hores. En tot cas, hauran de finalitzar com a màxim a les 22.00 hores del mateix dia. Estos establiments romandran tancats almenys durant una hora, des de la finalització de la sessió i el començament de les sessions ordinàries, si en tingueren.  
  
  
Article 5. Espectacles i activitats realitzats en ocasió de festes populars, en via pública o en espais oberts i per als cicles d'interés cultural i turístic  
1. L'horari dels espectacles o activitats recreatives i socioculturals que conformen la programació de les festes populars (locals o patronals), indicades en l'apartat 4.3 del Catàleg de l'annex de la Llei 14/2010, serà el fixat per l'ajuntament del municipi en el terme del qual se celebren en atenció a les circumstàncies concurrents. En este sentit, l'ajuntament s'haurà d'ajustar al que indica la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar del veïnat, l'orde públic i qualsevol altra circumstància que afecte el respecte de les persones i béns.  
2. En un sentit idèntic, correspondrà als ajuntaments la determinació de l'horari dels espectacles i activitats realitzats en la via pública o en espais oberts tenint en compte el que s'indica en l'apartat anterior. Si per excepció, d'acord amb la normativa vigent, correspon a la Generalitat l'autorització d'estos espectacles o activitats, esta fixarà l'horari d'inici i acabament en les mateixes condicions.  
  
3. L'horari dels cicles d'especial interés cultural o artístic indicats en l'apartat 2 de l'article 8 de la Llei 14/2010 seran determinats pels ajuntaments. En el cas que s'efectuen a l'interior dels establiments públics, no podran excedir l'horari general d'obertura i tancament i respectaran les mesures acústiques del local; en el cas que es realitzen en via pública, caldrà ajustar-se al que indica l'apartat 1 d'este article.  
  
  
Article 6. Sales de bingo, casinos i sales de joc  
1. La determinació de l'horari d'obertura i tancament de les sales de bingo i dels casinos, així com les comunicacions als òrgans directius competents que se'n derive, es regiran per la normativa sectorial reguladora dels esmentats establiments.  
2. Les sales de joc, dedicades específicament a l'explotació de màquines de tipus B o recreatives amb premi, tindran un horari comprés entre les 10.00 i les 03.00 hores del dia següent. No obstant això, els divendres, dissabtes, diumenges, festius i vespres de festius, així com durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, situats en instal·lacions on es desenvolupe una altra activitat considerada com a principal i de les quals siguen accessòries, podran tindre el mateix horari que aquelles.  
Esta regla s'aplicarà als establiments situats en carreteres, ports, aeroports, estacions d'autobusos, estacions de servici i similars, mentre estiguen operatives les instal·lacions principals. No obstant això, en queden exclosos els establiments situats en centres comercials o grans superfícies comercials o d'oci, que en este cas es regiran per l'horari general establit en esta orde, sempre que estiguen compresos dins de l'horari d'obertura i tancament del centre comercial o d'oci on se situen.  
  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments podran, per a tot el seu terme municipal o per a zones concretes d'este, autoritzar l'ampliació en una hora més l'horari general establit en esta orde quan per les peculiaritats de les poblacions, festes locals o patronals, afluència turística, condicions d'insonorització i control de la contaminació acústica, o duració dels espectacles, així es considere per una resolució motivada. En esta resolució els ajuntaments delimitaran exactament el marc temporal o els dies concrets en els quals s'aplicarà l'horari excepcional.  
  
En tot cas, així mateix, caldrà ajustar-se al que establisquen les disposicions legals existents en matèria de contaminació ambiental i acústica.  
2. L'ampliació de l'horari general a què es referix el paràgraf primer de l'apartat anterior afectarà tots els establiments, espectacles o activitats previstos en l'article 2 d'esta orde o bé tots aquells previstos en un o alguns dels grups d'este en el seu conjunt. Esta ampliació no serà aplicable a un o diversos establiments, espectacles o activitats individualment considerats.  
3. Les ampliacions previstes en este article hauran de ser comunicades a l'òrgan competent en matèria d'espectacles, així com a les autoritats policials corresponents, dins dels quinze dies següents a ser autoritzades i, en tot cas, abans que este horari excepcional siga aplicable.  
  
4. L'ampliació d'horari concedida pels ajuntaments d'acord amb el que es preveu en este article no podrà afectar els dies indicats en els apartats 4 i 5 de l'article 2 d'esta orde ni tampoc aplicar-se quan els ajuntaments hagen fet ús de la facultat que els atorga l'apartat 3 d'este.  
  
  
Article 10. Horari per a concerts i espectacles de música amb presència de persones menors de 16 anys  
Els concerts i espectacles de música en directe que s'efectuen en establiments públics dins de l'àmbit previst en l'article 34.1.c de la Llei 14/2010, de 3 de desembre, als quals accedisquen persones menors de 16 anys hauran de concloure com a màxim a les 02.30 hores.  
  
  
Article 11. Horaris per a actuacions musicals en horari diürn  
1. Els establiments amb llicència de pub, saló de banquets, restaurant, café bar, cafeteria i establiments situats en una zona maritimoterrestre que, d'acord amb el que es preveu en el Catàleg de l'annex de la Llei 14/2010, de 3 de desembre, puguen efectuar actuacions musicals en directe exclusivament en horari diürn. Estes actuacions s'iniciaran, no obstant això, a partir de les 10.00 hores per a aquells establiments amb un horari d'obertura que siga anterior i no podran estendre's més enllà de les 22.00 hores.  
2. Els salons de banquets, d'acord amb la definició que en fa el Catàleg de l'annex de la Llei 14/2010, podran efectuar, així mateix, activitats de ball posteriors al menjar en horari nocturn sempre que reunisquen les condicions de seguretat i insonorització degudes.  
  
  
Article 12. Horaris de concerts i activitats culturals realitzats en establiments amb llicència diferent de la de sala de concerts  
Els concerts i altres activitats culturals que es programen i organitzen en els establiments indicats en l'últim paràgraf de l'epígraf 2.7 del Catàleg de l'annex de la Llei 14/2010, d'acord amb la modificació operada per la Llei 7/2021, de 29 de desembre, s'efectuaran dins de l'horari determinat respectivament per a cadascun d'estos. Estos locals hauran d'estar insonoritzats d'acord amb el que establisca la normativa sectorial per a la realització d'aquells.  
  
Article 13. Ampliació i reducció d'horaris per la Generalitat  
1. El procediment per a l'ampliació de l'horari general dels establiments públics per la Generalitat serà el que establix el reglament aprovat pel Decret 143/2015, d'11 de setembre, del Consell, pel qual s'aprova el Reglament de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. Esta ampliació estarà referida a aquells situats en carreteres, aeroports, ports, estacions de servicis i estacions de ferrocarrils quan, per la seua ubicació, atenguen les necessitats de persones usuàries o treballadores i treballadors nocturns.  
  
2. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015, d'11 de setembre, del Consell, pel qual s'aprova el Reglament de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. S'iniciarà preferentment a instàncies dels ajuntaments i, en defecte d'això, per part de l'òrgan competent de la Generalitat en els supòsits previstos per la normativa indicada.  
  
En la resolució per la qual s'acorde la reducció de l'horari s'establirà també el seu termini de duració. Una vegada transcorregut este termini, el local estarà subjecte de nou a l'horari general que es fixa en la present orde.  
  
  
Article 14. Horari d'espectacles o activitats declarats compatibles  
  
1. La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals n'incloga dos o més d'aquells, determinarà l'hora d'obertura i tancament de cadascun en funció de les condicions sol·licitades per a la seua autorització.  
2. Els horaris dels espectacles o activitats objecte de compatibilitat en un establiment no podran ser autoritzats en tota la seua extensió mentre no es respecte el termini de quatre hores entre l'obertura i el tancament d'aquell, d'acord amb el que es preveu en l'article 157 del reglament aprovat pel Decret 143/2015, d'11 de setembre, del Consell, pel qual s'aprova el Reglament de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics.  
  
Article 15. Horari d'espectacles o activitats extraordinaris  
1. Els espectacles i activitats recreatives i socioculturals de caràcter extraordinari que no impliquen un increment de risc en funció del que es preveu en els articles 7.1.d i 25.1 de la Llei 14/2010, hauran d'acabar, com a màxim, a l'hora de tancament de l'establiment, d'acord amb el que s'indica en esta orde.  
2. Els espectacles i activitats recreatives i socioculturals que tinguen caràcter extraordinari quan suposen un increment de risc en funció del que es preveu en els articles 7.1.d i 25.2 de la Llei 14/2010, tindran l'horari que determine la resolució emesa per l'òrgan competent per a la seua autorització. La indicació d'este horari estarà justificada pel tipus d'espectacle o activitat que se sol·licite, així com, si és el cas, per l'equivalència o analogia amb un espectacle o activitat catalogat en la normativa d'espectacles, per la tipologia o les característiques o per la ubicació del recinte on es realitzaran. La resolució emesa haurà de ser motivada.  
  
Article 16. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que, d'acord amb l'article 83 del reglament aprovat pel Decret 143/2015, d'11 de setembre, del Consell, d'11 de setembre, del Consell, pel qual s'aprova el Reglament de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, es realitzen en establiments amb llicència no prevista en la normativa d'espectacles tindran l'horari que fixe l'Ajuntament de la localitat on s'efectuen.  
  
La determinació de l'horari s'ajustarà al tipus d'espectacle o activitat sol·licitat, a la situació de l'establiment dins del terme municipal i a la tipologia o a les característiques d'este.  
  
Article 17. Horari de les terrasses  
Les terrasses en via pública autoritzades als establiments d'acord amb el que indica l'article 21 de la Llei 14/2010 tindran un horari màxim delimitat per l'horari oficial d'obertura i tancament del local del qual depenguen, en funció del que s'establix en l'article 2 d'esta orde. La competència per a la determinació dels horaris d'estes terrasses correspondrà als respectius ajuntaments.  
  
Article 18. Horari dels establiments o recintes multiús  
L'horari dels espectacles o activitats que se celebren en els locals que tinguen la consideració d'establiment o recinte multiús d'acord amb el que indica l'article 281 del reglament aprovat pel Decret 143/2015, d'11 de setembre, del Consell, pel qual s'aprova el Reglament de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, s'ajustarà al que es preveu en l'article 2.1 d'esta orde en funció de l'esdeveniment corresponent que es preste o realitze en cada cas.  
  
  
Article 19. Cartell horari  
1. Els locals compresos dins de l'àmbit d'aplicació de la Llei 14/2010, hauran de col·locar un cartell en un lloc llegible i visible des de l'exterior en el qual s'expressarà l'horari d'obertura i tancament que realitzen. Este horari haurà d'estar comprés, en tot cas, dins del que establix amb caràcter general l'article 2 d'esta orde.  
2. En el cartell d'horari es faran constar, si és el cas, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en l'esmenat cartell es farà constar l'horari en què es deixen de prestar algun dels servicis, en el cas que este siga diferent del d'obertura o tancament.  
4. El cartell indicat en este precepte haurà d'estar redactat en les dues llengües oficials de la Comunitat Valenciana.  
  
Article 20. Règim sancionador  
Les infraccions comeses per incompliment de la normativa prevista en esta orde donaran lloc a responsabilitat d'acord amb el que es preveu en el títol IV de la Llei 14/2010. En este marc, les administracions públiques competents, tant l'autonòmica com, si és el cas, la local, podran exercir les seues atribucions sobre la base del que es preveu en aquella.  
  
  
DISPOSICIÓ ADDICIONAL  
  
Única. Regla de no despesa  
La implementació i posterior desplegament d'esta orde no podrà tindre cap incidència en la dotació de tots i cadascun dels capítols de despesa assignats i, en tot cas, haurà de ser atés amb els seus mitjans personals i materials.  
  
  
DISPOSICIÓ DEROGATÒRIA  
  
Única. Pèrdua de vigència i derogació normativa  
Queda derogada l'Orde 32/2022, de 7 de desembre, de la Conselleria de Justícia, Interior i Administració Pública, per la qual es regulen els horaris d'espectacles públics, activitats recreatives, activitats socioculturals i establiments públics, per a l'any 2023, així com aquelles disposicions d'igual o inferior rang que s'oposen al que es disposa en esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor el dia 1 de gener de 2024.  
  
València, 21 de desembre de 2023  
  
La consellera de Justícia i Interior,  
ELISA MARÍA NÚÑEZ SÁNCHEZ